1980 के दशक तक आते-आते राजेंद्र यादव ने महसूस कर लिया था कि अब उनकी रचनात्मकता में वह आवेग नहीं रह गया है जो कभी हुआ करता था. लेकिन इससे निराश या हतोत्साहित होने के बजाय उन्होंने अपना पुनराविष्कार किया और 1986 में हंस पत्रिका का प्रकाशन शुरू किया. हंस पत्रिका को प्रेमचंद ने 1930 के दशक में शुरू किया था लेकिन 1953 तक आते-आते उसका प्रकाशन बंद हो चुका था. राजेंद्र यादव ने इसका पुनर्प्रकाशन करने के लिए प्रेमचंद के जन्मदिन 31 जुलाई को चुना.